ଭୁବନେଶ୍ୱରଃ ଆଉ ଭୁବନେଶ୍ୱରରୁ ବ୍ୟାଂକକ୍କୁ ଉଡ଼ିବନି ଏୟାର ଇଣ୍ଡିଆର ବିମାନ। ଏୟାର ଇଣ୍ଡିଆ ଏହି ବିମାନକୁ ଆସନ୍ତା ଅକ୍ଟୋବର ୩ ତାରିଖ ଯାଏ ବାତିଲ କରିଛି। ଏହି ବିମାନ ବାତିଲ ହେବା ଦ୍ୱାରା କେବଳ ଯାତ୍ରୀମାନେ ଯେ ହଇରାଣ ହେବେ ତା' ନୁହେଁ, ବରଂ ଓଡ଼ିଶା ପର୍ଯ୍ୟଟନ କ୍ଷେତ୍ରରେ ଏହାର ପ୍ରଭାବ ପଡ଼ିବ ବୋଲି ଆଶଙ୍କା ପ୍ରକାଶ ପାଇଛି। ଏୟାର ଇଣ୍ଡିଆ ପାଖରେ ଆବଶ୍ୟକ ସଂଖ୍ୟକ ବିମାନ ନ ଥିବା, ହଜ୍ ଯାତ୍ରା ପାଇଁ ବିମାନ ଡାଇଭର୍ଟ ହେବା ଦ୍ୱାରା କିମ୍ବା ଏହି ରୁଟ୍ରେ ସେଭଳି ବ୍ୟବସାୟ ହେଉ ନ ଥିବାରୁ ଉଡ଼ାଣ ବାତିଲ ହେଲା, ତାହା ସ୍ପଷ୍ଟ ହୋଇନାହିଁ। ମାତ୍ର କେଇମାସର ଉଡ଼ାଣ ପରେ ଏୟାର ଇଣ୍ଡିଆର ବିମାନ ବାତିଲ ହେବା ଦ୍ୱାରା ଯାତ୍ରୀମାନଙ୍କ ଭିତରେ ଅସନ୍ତୋଷ ଦେଖାଦେଇଛି।
ଭୁବନେଶ୍ୱର ଏୟାରପୋର୍ଟକୁ ଅନ୍ତର୍ଜାତୀୟ ସ୍ତରର ମାନ୍ୟତା ଦେବା ପାଇଁ ଆରମ୍ଭ ହୋଇଥିଲା ଅନ୍ତର୍ଜାତୀୟ ବିମାନ ଉଡ଼ାଣ। ପ୍ରାରମ୍ଭିକ ପର୍ଯ୍ୟାୟରେ ହବ୍ ଏନ୍ ସ୍ପୋକ୍ ମଡେଲରେ ଏୟାର ଇଣ୍ଡିଆ ଆରମ୍ଭ କରିଥିଲା ଏହି ସେବା। ପରେ ଏୟାର ଏସିଆ ଭୁବନେଶ୍ୱରରୁ ମାଲେସିଆ ରାଜଧାନୀ କୁଆଲାଲମ୍ପୁରକୁ ବିମାନ ସେବା ଆରମ୍ଭ କରିଥିଲା। ଏହାର କିଛିଦିନ ପରେ ଭୁବନେଶ୍ୱରରୁ ବ୍ୟାଂକକକୁ ଉଡ଼ାଣ ଆରମ୍ଭ କରିଥିଲା ଏୟାର ଇଣ୍ଡିଆ। ଯାତ୍ରୀଙ୍କ ସହ କାର୍ଗୋ ପରିବହନ ବେଶ୍ ଉତ୍ସାହଜନକ ହେଉଥିବା କର୍ତ୍ତୃପକ୍ଷ ସୂଚନା ଦେଇଥିଲେ। ତେବେ ହଠାତ୍ ଉଡ଼ାଣ ବାତିଲ ହେବା ସଂକ୍ରାନ୍ତରେ ବିଭାଗୀୟ କର୍ତ୍ତୃପକ୍ଷଙ୍କ ସହ ଆଲୋଚନା କରାଯିବ ବୋଲି କହିଛନ୍ତି ରାଜ୍ୟ ପର୍ଯ୍ୟଟନ ମନ୍ତ୍ରୀ।
